
Կազմեց՝ Արա Ղազարյանը




Փաստերը
Ոստիկանության մի քանի դիմակավորված աշխատակիցներ բերման են ենթարկել Ա-ին: Ձեռնաշղթաներով մի քանի ժամ պահվել է ոստիկանության շենքի սենյակներից մեկում: Այնուհետև տարվել է քննիչի մոտ և հարցաքննվել: Հարցաքննվելուց հետո նրան մեղադրանք է առաջադրվել գողություն կատարելու համար: Այնուհետև նա տարվել է պետի տեղակալի աշխատասենյակ, որտեղ նա նորից հարցաքննվել է: Հարցաքննությունը տևել է մի քանի ժամ, որի ընթացքում նրան պահանջել են հայտնել այլ անձանց անունները, ում հետ կատարել է գողությունը: Մերժողական պատասխան ստանալուց հետո երեկոյան նրան տարել են շենքի նկուղ և հրահանգել են մերկանալ: Նա հրաժարվել է: Այնուհետև ուժի գործադրմամբ հանել են նրա վրայից հագուստները և հայտնել, որ եթե չի ուզում, որ իրեն նվաստացնեն, ապա պետք է հայտնի նրա հետ գողություն կատարած անձանց անունները: Ա-ն ի պատասխան հայոյել է նրանց, որից հետո նրան մեջքի վրա պառկեցրել են ջրով լի վաննայի մեջ, գլուխը տեղավորել վաննայի գլխամասում հարմարեցված երկու ամրակների արանքում, որպեսզի գլուխը չկարողանա շրջել, այնուհետև գլխին հագցրել են պոլիէթիլենային տոպրակ, որի վրա բերանի մասում արված էր հատուկ անցք բերանով շնչելու համար և այնուհետև նրա բերանի վրա պահել են ջրի խողովակը և որոշակի ընդմիջումներով բերանի վրա բաց են թողել ջրի ուժեղ հոսք մոտ երկու րոպե տևողությամբ: 

